**ILOA, ÄLYÄ JA ELOA KOULUKIRJASTOON! Rakennamme YHDESSÄ unelmien lukulinnakkeen.**

**Puistokadun päiväkotikoulun hakemus Unelmieni lukulinnake kilpailuun 2017**

Koulukirjaston käyttö tällä hetkellä ja nykytilanne

[Koulukirjastomme Wivi](https://peda.net/jyvaskyla/puistokadunpaivakotikoulu/hyva-tietaa/kwk?session-tdid=cf60b03d-57b5-432b-a61b-acadca72726b) sijaitsee koulun vanhalla puolella kulttuurihistoriallisesti arvokkaan Puistokoulu-rakennuksen ala-aulassa. Kirjastomme on saanut nimensä koulun suunnitelleen arkkitehti Wivi Lönnin mukaan.

Koulukirjasto Wiviä käytämme monella tapaa. Siellä voi lueskella vanhoja lehtiä, katsella ja lukea kirjoja. Syksyllä saimme kirjastoon lautapelihyllyn, jota toivottiin edellisen [kevään kirjaston 101-vuotissynttäreillä](https://peda.net/jyvaskyla/puistokadunpaivakotikoulu/hyva-tietaa/kwk/kw1) kerätyissä ideakorteissa. Kirjastossamme ei ole vielä kovin paljon kirjoja laittavaksi, koska peruskorjauksen yhteydessä kaikki vanhat kirjat huutokaupattiin sisäilmaongelmien vuoksi. Tänä syksynä saimme toteutettua myös toisen toiveemme, kun kirjastoaulaan hankittiin pienet biljardi- ja ilmakiekkopöydät sekä pöytäjalkapallopeli Liikkuvan koulun hankerahoituksen kautta.

Kirjasto Wivin aulaa käytetään myös ryhmätyötilana ja joidenkin pienten ryhmien opiskelupaikkana. Joskus oppilaat pitävät siellä myös kokouksia. Joka toinen viikko kirjasto Wivissä pitää seurakunta [Arkiparkkia](https://peda.net/jyvaskyla/puistokadunpaivakotikoulu/hyva-tietaa/arkiparkki) koulupäivän aikana. Myös vanhemmat ja Ala-kaupungin asukasyhdistys ovat kokoustaneet Wivissä.

Koulukirjasto Wivin seinillä [on 5.-6.luokkalaisten Taidekurssin valitsemia taideteoksia](https://peda.net/jyvaskyla/puistokadunpaivakotikoulu/hyva-tietaa/kuvamuistoja/k23c/bta2/bta) ihailtavana. Teokset ovat lainassa Taidemuseolta.

Syyskarnevaaleissa ja muulloinkin koulukirjasto Wivi muuntuu Cafe Oliviaksi, jossa vanhempainyhdistys myy kahvilaherkkuja. Cafe Olivialle äänestimme myös oman nimikkoleivoksen, jonka olivat keksineet ja valmistaneet koulussamme opiskelevat sisarukset.

Koulukirjastomme on melko muuntautumiskykyinen, koska se muuntautuu helposti myös [Lönn Klubiksi](https://peda.net/jyvaskyla/puistokadunpaivakotikoulu/hyva-tietaa/kuvamuistoja/k22/y22/y2), jossa koulumme bändilt jammailevat yhteiseksi iloksi esim. [Kaameassa Kaamosdiskossa](https://peda.net/jyvaskyla/puistokadunpaivakotikoulu/hyva-tietaa/kuvamuistoja/k23c/kk3/kkv3/img_2458-jpg?session-tdid=09f63595-8139-4787-8464-195439388b60) tai kevään kaksiosaisessa yhteisötaideillassa.

Koulukirjastomme tulevaisuudessa

Meillä on halua kehittää koulukirjastomme edelleen ja siksi haaveilemme seuraavista asioista:

* **Lisää kirjoja koulukirjasto Wiviin ja myös tuoreita lehtiä luettavaksi**: koulukirjastomme kokoelmaan kartuttaminen on täysin vanhempainyhdistyksen pienen lahjoituksen varassa. Hyllyille mahtuisi paljon lisää kirjoja.
* **Koulukirjastolle oma nukketeatteri Kuusi:** meidän talossa on paljon innokkaita nukketeatterin esittäjiä ja katsojia ja nuken tekijöitä. Haluaisimme kehittää sekä nukketeatterin esittämis- että katsomismahdollisuuksia laajentamalla koulukirjaston käyttöä viereiseen ryhmätyötilaan, johon voisimme perustaa pienen nukketeatterin. Sinne tarvitsisimme nukketeatteri sermin, nukketeatterinukkeja ja niille säilytystelineet/hyllyn ja katsojille pehmotuolit. Sadut ikään kuin imeytyisivät seinän läpi Koulukirjasto Wivistä nukketeatteri Kuuseen, jossa myös päiväkodin pienet voisivat käydä esityksiä katsomassa.
* **Monikäyttöverhot koulukirjasto Wivin aulaan:** koulukirjasto Wivi rajoittuu sisääntuloaulaan, minkä vuoksi paikka ei aina ole kovin rauhallinen. Lisäksi tilassa on kaikuongelma. Ongelmaan toisi apua kattoon kiinnitettävään kiskoon laitettavat paksut, kaksinkertaiset akustoverhot, joista toinen ohuempi kangas toimisi tarvittaessa myös varjoteatteriverhona. Verhot voisi tarvittaessa sitoa aulan sivuille kauniisti nippuun.
* **Loikoilumahdollisuuksia lisää:** mielikuvitus pääsee paremmin valloilleen, kun voi lukea loikoillen. Toivoisimme voivamme hankkia koulukirjasto Wiviin muutaman Fatboy-tyyppisen säkkituolin ja myös pienet istuskelumatot olisivat tervetulleita, koska aulan kivilattia on melko viileä.
* **Koko koulun kirjoittama kirja:** meitä innostaisi kirjoittaa oma kirja yhdessä, niin että jokainen oppilas kirjoittaisi osan yhteiseen tarinaan. Rahoituksen turvin voisimme painattaa tämän kirjan ja myydä sitä kotiväellemme ja muille tukijoille. Näin tienatuilla rahoilla, voisimme taas ostaa lisää kirjoja koulukirjastoomme.

**KUSTANNUSARVIO 5500€**

* hankittavat kirjat 1000€ (18%)
* nukketeatterin perustaminen: 2000€ (36%)

sermi 500€

nuket 500€

säilytyshylly 500€

pehmotuolit 500€

* monikäyttöverhot: 1500€ (27%)
* Fatboy ja matot 500€ (9%)
* Oman kirjan kustantaminen: 550€ (10%)

Tähän hakemukseen on ollut kaikilla koulumme oppilailla mahdollisuus vaikuttaa. Olemme käsitelleet hakemuksen kirjastoapulaisten kokouksessa 30.10. ja laitamme sen toiveikkaina eteenpäin.

Toivomme, että haaveemme saadaan lukemalla lentoon ja unelmat toteutumaan.

Puistokadun päiväkotikoulun psta

kirjastoapulaiset